·L-isforz għas-simplifikazzjoni jenħtieġ li jitkompla; u

·Il-kapaċità li tkejjel u tikkomunika l-impatt hija kruċjali.

•Għarfien espert estern

Il-Kummissjoni sostanzjalment iddependiet fuq il-kompetenza esterna. Dan jinkludi, b’mod partikolari r-rakkomandazzjonijiet u r-riżultati tal-Grupp ta’ Livell Għoli presedut minn Pascal Lamy, ippreżentati fir-rapport LAB – FAB – APP: Investing in the European future we want, Rapport tal-Grupp ta’ Livell Għoli indipendenti dwar il-Massimizzazzjoni tal-impatt tal-Programmi tar-Riċerka u l-Innovazzjoni tal-UE, adottat f’Lulju 2017.

Il-Grupp ta’ Innovaturi ta’ Livell Għoli tal-Kunsill Ewropew tal-Innovazzjoni twaqqaf f’Jannar 2017 u ngħata l-mandat li jappoġġja lill-Kummissjoni Ewropea fl-iżvilupp tal-Kunsill Ewropew tal-Innovazzjoni. Ir-rapport " Europe is back: Accelerating breakthrough innovation " b’14-il rakkomandazzjoni kien adottat f’Jannar 2018.

B’segwitu għar-rakkomandazzjonijiet tar-rapport Lamy dwar il-missjonijiet, inħatar espert estern biex jagħti pariri lill-Kummissjoni dwar l-approċċ orjentat lejn il-missjonijiet. Fi Frar 2018, il-Professur Mariana Mazzucato ppreżentat rapport " Mission-Oriented Research & Innovation in the European Union - A problem-solving approach to fuel innovation-led growth " li fih hija rrakkomandat ħames kriterji kruċjali għall-għażla tal-missjonijiet fil-livell tal-Unjoni.

Barra minn hekk, il-Grupp ta’ Strateġija ta’ Livell Għoli dwar it-teknoloġiji industrijali, ippresedut mill-Professur Jürgen Rüttgers, ippropona definizjoni mill-ġdid tat-teknoloġiji abilitanti essenzjali u għamel rakkomandazzjonijiet għal modi biex tiġi massimizzata l-kontribuzzjoni tagħhom għat-tkabbir inklussiv u d-demokrazija, il-prosperità, aktar ugwaljanza u impjiegi aħjar.

Lista estensiva ta’ rapporti minn gruppi ta’ livell għoli u studji tinstab fl-anness għall-valutazzjoni tal-impatt.

•Valutazzjoni tal-impatt

Din il-proposta hija sostnuta minn valutazzjoni tal-impatt. L-opinjoni tal-Bord tal-Iskrutinju Regolatorju kient “pożittiva b’riżervi”, b’rakkomandazzjoni biex jiġu mfissra aħjar (i) il-bilanċ bejn il-pilastri tal-Programm, (ii) ir-raġunament u l-valur miżjud tal-Missjonijiet tar-R&I u l-EIC, u (iii) il-mekkaniżmi tat-twassil regolarizzati.

F’ekonomija globali kompetittiva, dejjem aktar ibbażata fuq l-għarfien, ir-R&I jiddeterminaw il-produttività u l-kompetittività ta’ ekonomija avvanzata bħal dik tal-Ewropa: madwar żewġ terzi tat-tkabbir ekonomiku tal-Ewropa matul dawn l-aħħar deċennji kien xprunat mill-innovazzjoni. Ir-R&I jixprunaw u jsostnu l-ħolqien ta’ impjiegi ġodda u ta’ kwalità aħjar, u l-iżvilupp ta’ attivitajiet ta’ għarfien intensiv, li jammontaw għal aktar minn 33% tal-impjiegi totali fl-Ewropa. L-Ewropa għandha żżomm u saħansitra ssaħħaħ il-kapaċitajiet teknoloġiċi, industrijali u ta’ innovazzjoni b’mod sostenibbli, f’oqsma strateġiċi li jirfdu lis-soċjetà, l-ekonomija u impenji internazzjonali tagħna.

Għandu jsir aktar sabiex tiġi stimulata innovazzjoni mifruxa fl-Ewropa, li hija l-bażi taż-żamma tal-mudell soċjoekonomiku u tal-valuri tal-Ewropa. L-impatti mistennija tal-kontinwazzjoni tal-Programm ġew analizzati fil-valutazzjoni tal-impatt. Imqabbel mal-Programm li għadu sejjer, “Orizzont Ewropa” mistenni jiġġenera:

·aktar għarfien u teknoloġiji ġodda, il-promozzjoni tal-eċċellenza xjentifika u impatt xjentifiku sinifikanti. Il-Programm se jkompli jiffaċilita l-kollaborazzjoni transfruntiera bejn xjenzati u innovaturi ewlenin, li tippermetti koordinazzjoni transnazzjonali u transsettorjali bejn l-investiment pubbliku u privat fir-R&I. Orizzont 2020 diġà attira l-aqwa istituzzjonijiet tar-riċerka u riċerkaturi tad-dinja, appoġġa 340 000 riċerkatur, u żviluppa l-kapital uman b’ħiliet tal-Ewropa. Il-pubblikazzjonijiet xjentifiċi minn Orizzont 2020 huma ta’ klassi dinjija (iċċitati iktar mid-doppju tal-medja dinjija) u kkontribwixxew għal żviluppi xjentifiċi kbar.

·Effetti pożittivi fuq il-flussi tat-tkabbir, il-kummerċ u l-investiment, u fuq l-impjiegi ta’ kwalità u l-mobilità internazzjonali għar-riċerkaturi fiż-Żona Ewropea tar-Riċerka. Il-programm mistenni jżid il-PDG b’medja ta’ 0.08% sa 0.19 % fuq 25 sena, li jfisser li għal kull euro investit potenzjalment jista’ jiġġenera redditu sa EUR 11 fil-PGD matul l-istess perjodu. L-investimenti tal-Unjoni fir-R&I mistennija jiġġeneraw b’mod ċar żieda stimata sa 100 000 impjieg fl-attivitajiet tar-R&I fil-“fażi ta’ investiment” (2021–2027). L-attività ekonomika maħluqa minn dan il-Programm mistennija li trawwem żieda indiretta ta’ 200 000 impjieg matul l-2027-2036, li 40% minnhomse jirrikjedu kwalifiki għolja.

·impatt soċjali u ambjentali sinifikanti. Dan l-impatt se jinħoloq permezz tat-tixrid, l-isfruttament u l-utilizzazzjoni tar-riżultati xjentifiċi u t-tisrif tagħhom fi prodotti, servizzi u proċessi ġodda, li min-naħa tagħhom ser jgħinu biex iwasslu b’suċċess -objettivi politiċi, kif ukoll dawk soċjali u ekoloġiċi.

Dawn l-impatti jfissru li potenzjalment il-kost li ma jitkompliex il-Programm tar-R&I tal-Unjoni (jiġifieri l-kost tan-non-Ewropa) huwa sostanzjali. Jekk jitkompliex il-Programm jista’ jirriżulta fit-tnaqqis tal-kompetittività (sa EUR 720 biljun ta’ telf tal-PDG fuq 25 sena), tnaqqis drastiku fl-investimenti privati u nazzjonali li attwalment huma influwenzati mill-koinvestimenti fil-livell tal-UE, u telf sinifikanti ta’ impatti soċjali, ambjentali u ekonomiċi.

Barra minn hekk, il-Programm il-ġdid se jkompli jissimplifika r-regoli, iżid iċ-ċertezza legali u jitnaqqas il-piż amministrattiv għall-benefiċjarji u l-amministraturi tal-programmi.